টাকা লুট করতেই বারবার বিদ্যুতের দাম বৃদ্ধি
জনগণের টাকা লুট করতেই সরকার বিদ্যুতের দাম বারবার বাড়াচ্ছে বলে অভিযোগ করেছেন বিএনপির স্থায়ী কমিটির সদস্য ড. খন্দকার মোশাররফ হোসেন।





তিনি বলেন, বিদ্যুতের দাম বৃদ্ধি করতে হলে তা কমিশনের মাধ্যমে যায়, গণশুনানি লাগে। এ গণশুনানিকে উপেক্ষা করে সরকার বিদ্যুতের দাম বৃদ্ধি করেছিল। আবার একইভাবে তারা আরও ৫ শতাংশ বিদ্যুতের দাম বৃদ্ধি করেছে। মাসে মাসে নাকি বিদ্যুতের দাম সমন্বয় করবে। অর্থাৎ আজ সরকারের হাতে টাকা নেই, সেজন্যই জনগণের ওপর খড়্গ। এদেশের মানুষের অবস্থা আজ দুর্বিষহ।




মঙ্গলবার দুপুরে রাজধানীর গাবতলী বাস টার্মিনালের কাছে পদযাত্রার তৃতীয় দিনের কর্মসূচির শুরুতে সংক্ষিপ্ত বক্তব্যে তিনি এসব কথা বলেন। গণতন্ত্র পুনরুদ্ধার ও সরকারের পদত্যাগসহ ১০ দাবিতে দুপুর আড়াইটায় গাবতলী বাস টার্মিনাল থেকে ঢাকা মহানগর উত্তরের উদ্যোগে পদযাত্রা শুরু হয়। মাজার রোড দিয়ে মিরপুর-১ হয়ে ১০ নম্বর গোলচত্বর পর্যন্ত পদযাত্রা করেন বিএনপির নেতাকর্মীরা।
এতে বিএনপিসহ অঙ্গ ও সহযোগী সংগঠনের নেতাকর্মীরা অংশ নেন। রাজধানীর গাবতলী-মিরপুরের ব্যস্ততম সড়কে এ কর্মসূচির কারণে ব্যাপক যানজটের সৃষ্টি হয়। সড়কে বিভিন্ন পয়েন্টে বিপুলসংখ্যক পুলিশ মোতায়েন ছিল।
বিদ্যুৎ বিভাগ মঙ্গলবার সকালে এক প্রজ্ঞাপনে পাইকারিতে গড়ে ৮ দশমিক ০৬ শতাংশ এবং খুচরায় ৫ শতাংশ বাড়িয়ে ফেব্রুয়ারির জন্য বিদ্যুতের নতুন মূল্যহার নির্ধারণ করেছে।
খন্দকার মোশাররফ বলেন, তারা আজ পণ্য আমদানি করতে পারছে না। নিত্যপ্রয়োজনীয় পণ্যের স্টিমার এসে বসে আছে। টাকা দিতে পারে না বলে মাল খালাস করতে পারে না। কারা নিত্যপ্রয়োজনীয় দ্রবমূল্য বৃদ্ধি করছে? আওয়ামী লীগের সিন্ডিকেট ব্যবসায়ীরা, যারা বিদেশে টাকা পাচার করে। আজ এদেশে দুর্ভিক্ষের অবস্থা সৃষ্টি করেছে। অর্থনীতি ধ্বংস করে দিয়েছে।
বিএনপির পদযাত্রা সরকারের বিদায়ের অগ্রিম শোভাযাত্রা উল্লেখ করে খন্দকার মোশাররফ বলেন, সরকারের এত নির্যাতনের পরও বিএনপি ঘরে বসে নেই, এদেশের জনগণও বসে নেই। বরং এ সরকারকে বিদায় করার জন্য রাস্তায় নেমেছে। শান্তিপূর্ণ আন্দোলন করছি, রাস্তায় আছি। আওয়ামী লীগ ভয়ে ভীতি হয়ে বিএনপির পথযাত্রাকে নানা নামে সমালোচনা করছে। এ সরকারের সময় শেষ। আগামী দিনের বাংলাদেশ হবে খালেদা জিয়া, তারেক রহমানের বাংলাদেশ। অতএব এ সরকারকে বলব, বিদায় নেওয়ার জন্য প্রস্তুতি নিন।
এ সময় আরও বক্তব্য দেন বিএনপির স্থায়ী কমিটির সদস্য নজরুল ইসলাম খান, ঢাকা মহানগর উত্তরের আহ্বায়ক আমানউল্লাহ আমান ও সদস্য সচিব আমিনুল হক। পদযাত্রায় আরও অংশ নেন বিএনপির কেন্দ্রীয় নেতা আবদুল আউয়াল মিন্টু, হাবিবুর রহমান হাবিব, আবদুস সালাম আজাদ, নাজিম উদ্দিন আলম, মোস্তাফিজুর রহমান বাবুল, মীর সরাফত আলী সপু, ডা. রফিকুল ইসলাম, সাইফুল আলম নিরব, রিয়াজ উদ্দিন নসু, এসএম জাহাঙ্গীর প্রমুখ।
চার দিনের এ কর্মসূচির আজ বুধবার শেষদিনে পদযাত্রা হবে মুগদা থেকে মালিবাগ পর্যন্ত।

জনগণের টাকা লুট করতেই সরকার বিদ্যুতের দাম বারবার বাড়াচ্ছে বলে অভিযোগ করেছেন বিএনপির স্থায়ী কমিটির সদস্য ড. খন্দকার মোশাররফ হোসেন।